**SZIGETSZENTMIKLÓS VÁROS
ÖNKORMÁNYZATA
KÉPVISELŐ-TESTÜLETÉNEK**

**2/2023. (I.27.) ÖNKORMÁNYZATI
RENDELETE**

**a szervezeti és működési szabályzatról szóló
19/2014. (XI.06.) önkormányzati rendelet
módosításáról**

Szigetszentmiklós Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, valamint a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a következőket rendeli el:

**1. §**

A szervezeti és működési szabályzatról szóló 19/2014 (XI.6.) önkormányzati rendelet 3. § (3) bekezdés b) pontja helyébe a következő rendelkezés lép:

*(Az önkormányzat önként vállalt feladatként gondoskodik:)*

„*b)* a Duna-Vértes Hulladékgazdálkodási Társulásban, az RSD Parti Sáv Önkormányzati Társulásban, a Települési Önkormányzatok Országos Szövetségében (TÖOSZ), a Fővárosi Agglomeráció Önkormányzati Társulásban (FAÖT), Érd és Térsége Regionális Hulladékgazdálkodási Önkormányzati Társulásban és a Magyar Zarándokút Önkormányzati Társulásban való részvételről a társulási megállapodás keretei között;”

**2. §**

A szervezeti és működési szabályzatról szóló 19/2014 (XI.6.) önkormányzati rendelet 7. § (2) bekezdése helyébe a következő rendelkezés lép:

„(2) Az ülésszak ülésnapokból áll. A képviselő-testület az ülésszak tartama alatt általában minden hónap utolsó csütörtöki napján tartja rendes ülését. A képviselő-testület évente legalább tizenegy rendes ülést tart, melyből az (1) bekezdés szerinti első ülésszak alatt legalább hét, a második ülésszak alatt legalább négy ülést kell összehívni.”

**3. §**

A szervezeti és működési szabályzatról szóló 19/2014 (XI.6.) önkormányzati rendelet 43. § (1) bekezdése helyébe a következő rendelkezés lép:

„(1) A polgármesterre, a jegyzőre és a bizottságokra átruházott feladat - és hatásköröket a képviselő-testület az 5. és 6. mellékletben szabályozza.”

**4. §**

(1) A szervezeti és működési szabályzatról szóló 19/2014 (XI.6.) önkormányzati rendelet az 1. melléklet szerinti 5. melléklettel egészül ki.

(2) A szervezeti és működési szabályzatról szóló 19/2014 (XI.6.) önkormányzati rendelet a 2. melléklet szerinti 6. melléklettel egészül ki.

**5. §**

A szervezeti és működési szabályzatról szóló 19/2014 (XI.6.) önkormányzati rendelet

*a)* 3. § (1) bekezdés f) pontjában a „megyei” szövegrész helyébe a „vármegyei” szöveg,

*b)* 46. § (1) bekezdés d) pont db) alpontjában a „megyei” szövegrész helyébe a „vármegyei” szöveg,

*c)* 54. § (1) bekezdésében a „megyei” szövegrész helyébe a „vármegyei” szöveg

lép.

**6. §**

Hatályát veszti a szervezeti és működési szabályzatról szóló 19/2014 (XI.6.) önkormányzati rendelet

*a)* 52. § (1) bekezdés a) pont aa)–ac) alpontja,

*b)* 52. § (1) bekezdés b) pontja,

*c)* 52. § (1) bekezdés i) pont ia) és ib) alpontja,

*d)* 52. § (1) bekezdés j) pont jc) alpontja.

**7. §**

Hatályát veszti a Képviselő-testület egyes hatásköreinek átruházásáról, a bizottságok feladat- és hatásköréről szóló 19/2019. (XI. 5.) önkormányzati rendelet.

**8. §**

(1) Ez a rendelet – a (2) bekezdésben foglalt kivétellel – a kihirdetését követő napon lép hatályba.

(2) A 6. § 2023. február 1-jén lép hatályba.

|  |  |
| --- | --- |
| **dr. Szilágyi Anita**jegyző | **Nagy János**polgármester |

# ZÁRADÉK

Szigetszentmiklós Város Önkormányzatának Képviselő-testülete ezen rendeletét 2023. január 26. napján alkotta, 2023. január 27. napján kihirdetésre került.

**dr. Szilágyi Anita**
jegyző

1. melléklet a 2/2023. (I.27.) önkormányzati rendelethez

5. melléklet a 19/2014. (XI.06.) önkormányzati rendelethez

**Bizottságok általános feladat- és hatáskörei**

1. A bizottság feladatkörében eljárva, szakterületét érintően jogosult:

1.1. a 8. § (2) bekezdése szerint rendkívüli képviselő-testületi ülés összehívását kezdeményezni,

1.2. bármely ügy előterjesztését kezdeményezni, a 13. § (4) bekezdés d) pontja szerint előterjesztést tenni,

1.3. döntéselőkészítőként az előterjesztett indítványokat a képviselő-testületi ülés előtt megtárgyalni és véleményezni,

1.4. a polgármestert felkérni adott témakörök megvizsgálására és előkészítésére határidő megjelölésével,

1.5. külső szakértők bevonását kezdeményezni a bizottság munkájába,

1.6. a 22. § (1) bekezdés b) pontja szerint rendeletalkotást, rendeletek felülvizsgálatát kezdeményezni, véleményezni az elkészült rendelet-tervezeteket,

1.7. kezdeményezni munkacsoport létrehozását,

1.8. foglalkozni minden olyan üggyel, amelyet a bizottság szakterülete szempontjából fontosnak tart.

2. Gazdasági és Városrészek Fejlesztéséért Felelős Bizottság szakterületéhez tartozik:

2.1. településüzemeltetés, különösen

2.1.1. köztemetők kialakítása és fenntartása,

2.1.2. a közvilágításról való gondoskodás,

2.1.3. kéményseprő-ipari szolgáltatás biztosítása,

2.1.4. a helyi közutak és tartozékainak kialakítása és fenntartása,

2.1.5. közparkok és egyéb közterületek kialakítása és fenntartása,

2.1.6. gépjárművek parkolásának biztosítása,

2.2. környezet-egészségügy, különösen

2.2.1. köztisztaság, települési környezet tisztaságának biztosítása,

2.2.2. rovar- és rágcsálóirtás,

2.2.3. parlagfű-mentesítés,

2.3. vízgazdálkodás, vízkárelhárítás,

2.4. közreműködés a település közbiztonságának biztosításában,

2.5. helyi közösségi közlekedés biztosítása,

2.6. hulladékgazdálkodás,

2.7. távhőszolgáltatás,

2.8. lakás- és helyiséggazdálkodás,

2.9. állattartás,

2.10. önkormányzati intézmény felújítás, karbantartás,

2.11. önkormányzati vagyon forgalomképességének megszüntetése.

2.12. vagyongazdálkodási ügyek, ezek körében különösen az önkormányzati tulajdonban álló ingatlanok értékesítése, hasznosítása,önkormányzati beruházásokkal kapcsolatos ügyek, ennek körében különösen:

2.12.1. az út, közmű, és magasépítési építési beruházások és felújítások megvalósítása,

2.12.2. a beruházások műszaki tartalmának meghatározása,

2.12.3. a beruházások megvalósulásának ellenőrzése,

2.13. településrendezés és településfejlesztés,városszerkezet kialakításával kapcsolatos kérdések,

2.14. fejlesztéspolitikai kérdések,

2.15. civil kapcsolatok, partnerségi háló kialakítása a településfejlesztéssel összefüggésben,

2.16. javaslattétel a településrendezési eszközökben és más elfogadott koncepciókban foglaltak végrehajtására,

2.17. Buckai-, Lakihegyi és Északi Városrészek területére vonatkozó mindennemű fejlesztési elképzelés, beruházás, karbantartási és fenntartási feladatok véleményezése.

3. Pénzügyi Bizottság szakterületéhez tartozik:

3.1. gazdálkodás, beszámolás,

3.2. adózás,

3.3. belső ellenőrzés,

3.4. adósságot keletkeztető ügyletek,

3.5. képviselő-testület és bizottságok működésével, tagjaival kapcsolatos feladatok,

3.6. Polgármesteri Hivatal működésével kapcsolatos feladatok,

3.7. választással, népszavazással kapcsolatos ügyek,

3.8. egyéb jogi jellegű ügyek,

3.9. ellátja az Mötv. 120. § (1) bekezdés a) pontjában foglalt feladatokat,

3.10. az Mötv. 120. § (1) bekezdés c) pontjában foglaltakon túl ellenőrizheti az önkormányzat adósságot keletkeztető kötelezettségvállalása felhasználását,

3.11. az Mötv. 120. § (1) bekezdés b) pontjában foglaltakon túl folyamatosan figyelemmel kíséri az önkormányzati gazdálkodás folyamatát, az önkormányzat likviditási problémáit és értékeli az azokat előidéző okokat,

3.12. figyelemmel kíséri és vizsgálja az önkormányzat szervezeti és működési szabályzatának érvényesülését,

3.13. állást foglal a bizottságok közötti hatásköri összeütközések esetén,

3.14. véleményezi mindazon előterjesztést, amelynek pénzügyi kihatásai vannak, amennyiben a tárgyévi költségvetési rendelet konkrét keretet az adott célra nem tartalmaz,

3.15. javaslatot tesz a képviselő-testület éves közmeghallgatásának időpontjára és napirendjére.

3.16. véleményezi azon pótelőirányzat kérelmeket, amelyek elbírálására a képviselő-testület jogosult,

3.17. tárgy szerinti illetékes bizottság hiányában

3.17.1. javaslatot tesz a rendeletek felülvizsgálatára, véleményezi az elkészült rendelet-tervezeteket,

3.17.2. véleményezi az önkormányzati fenntartású intézmények alapító okiratának tartalmát, annak módosítására javaslatot tesz.

4. Tulajdonosi Bizottság szakterületéhez tartoznak:

4.1. az önkormányzat tulajdonában lévő gazdasági társaságok tulajdonosi jogainak gyakorlásával kapcsolatos, a képviselő-testület hatáskörébe tartozó kérdések,

4.2. helyi környezet- és természetvédelem.

5. Szociális és Egészségügyi Bizottság szakterületéhez tartozik:

5.1. egészségügyi alapellátás, az egészséges életmód segítését célzó szolgáltatások,

5.2. egészséges életmód közösségi feltételeinek az elősegítése,

5.3. gyermekjóléti szolgáltatások és ellátások,

5.4. gyermekvédelmi feladatok,

5.5. szociális szolgáltatások és ellátások,

5.6. a területén hajléktalanná vált személyek ellátásának és rehabilitációjának, valamint a hajléktalanná válás megelőzésének biztosítása,

5.7. helyi közfoglalkoztatás.

6. Társadalmi Kapcsolatok Bizottság szakterületéhez tartozik:

6.1. köznevelés,

6.2. sport ügyek,

6.3. ifjúsági ügyek,

6.4. közművelődés, különösen kulturális szolgáltatás, a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása,

6.5. úszásoktatás,

6.6. a város nemzetközi kapcsolatai,

6.7. informatikai koncepció,

6.8. társadalmi kapcsolatok,

6.9. tudományos tevékenység,

6.10. művészeti tevékenység,

6.11. az önkormányzat tulajdonában álló épületeken lévő művészeti alkotások védelme, művészeti alkotások közterületi elhelyezése, áthelyezése,

6.12. egyházakkal együttműködés,

6.13. a helyi elektronikus médiaszolgáltatások,

6.14. a közterületek, valamint az önkormányzat tulajdonában álló közintézmény elnevezésének véleményezése,

6.15. turizmussal kapcsolatos feladatok.

7. A Közbeszerzési Bizottság szakterületéhez tartoznak a Kbt. szerinti közbeszerzési ügyek.”

2. melléklet a 2/2023. (I.27.) önkormányzati rendelethez

6. melléklet a 19/2014. (XI.06.) önkormányzati rendelethez

**Polgármesterre, jegyzőre és bizottságokra átruházott hatáskörök**

1. **Polgármesterre átruházott hatáskör**

1.1. A költségvetésben meglévő keret terhére, eltérő rendelkezés hiányában, az aszerinti, nettó 1 m Ft értéket el nem érő beszerzés megindítására, lefolytatására, a beszerzéssel kapcsolatos műszaki tartalom meghatározására, módosítására, a nyertes kiválasztására a polgármester jogosult. E beszerzésekkel kapcsolatos szerződések megkötésére, a módosítások aláírására és a teljesítés igazolására a polgármester jogosult.

1.2. A Gazdasági és Városrészek Fejlesztéséért Felelős Bizottság hatáskörébe tartozó közbeszerzési értékhatárt el nem érő beszerzések esetén a beszerzéssel kapcsolatos részletes műszaki tartalom meghatározására, módosítására, a beszerzés lefolytatására, a nyertes kiválasztására, a szerződések megkötésére, a módosítások aláírására és a teljesítés igazolására a polgármester jogosult.

1.3. A teljes egészében, vagy részben Európai Uniós, vagy hazai forrásból származó támogatásból megvalósuló projektek támogatási szerződésének aláírására a polgármester jogosult. A projekt megvalósítása érdekében szükséges támogatási szerződés módosítások aláírására a polgármester jogosult a képviselő-testület által a projektre megállapított fedezet erejéig.

1.4. Az önkormányzati támogatási szerződések aláírására a polgármester jogosult.

1.5. A polgármester dönt a szociális temetés megállapításáról vagy elutasításáról, a temetőkről és a temetkezésről szóló 1999. évi XLIII. törvény alapján az önkormányzatot terhelő költségek kifizetéséről.

1.6. A polgármester dönt a Kisváros című helyi újsággal kapcsolatos kérdésekben.

1.7. A polgármester dönt az újszülött szigetszentmiklósi gyermekek részére babaköszöntő csomag beszerzéséről, a tárgyévi költségvetésben rendelkezésre álló fedezet erejéig.

2. **Jegyzőre átruházott hatáskör**

2.1. A jegyző dönt a közúti közlekedésről szóló 1988. évi I. törvény

2.1.1. 3. § (2) bekezdése szerinti tájékoztatás rendjéről,

2.1.2. 12. § (5) bekezdése szerinti reklámcélú tárgyak eltávolításáról,

2.1.3. 14. § (1) bekezdés a) pontja szerinti korlátozásról, elterelésről, és az (5) bekezdés szerinti korlátozásról,

2.1.4. 34. § (2) bekezdése szerinti forgalmi rend megváltoztatásáról a forgalmi körülményekre tekintettel, a (3) bekezdés szerinti nyilvántartás rendjéről, a (4) bekezdés szerinti figyelmeztetésről, korlátozásról, lezárásról, a (6) bekezdés szerinti értesítésről.

2.1.5. 36. § (1) bekezdése szerinti hozzájárulásról, valamint a feltételek meghatározásáról,

2.1.6. 37. § (2) bekezdése szerinti kérelem benyújtása a közlekedési hatósághoz,

2.1.7. 39. § (1) bekezdése szerinti hozzájárulásról,

2.1.8. 41. § (2) bekezdése szerinti felszólításról, a közlekedési hatóság megkereséséről,

2.1.9. 42. § (3) bekezdése szerinti hozzájárulásról,

2.1.10. 42/A. § (1) bekezdése szerinti hozzájárulásról,

2.1.11. 43. § (1) bekezdése szerinti közúti jelzés, mozgatható hóvédmű elhelyezéséről és fenntartásáról.

2.2. A jegyző dönt az intézményvezetői (magasabb vezetői), vezető védőnői és védőnői pályázatok kiírásáról.

2.3. A jegyző dönt az önkormányzati tulajdont érintő háziorvosi praxis telephely bejegyzésének engedélyezéséről.

2.4. A jegyző dönt az egészségügyi szolgáltatókkal kötött szerződések, megállapodások szükség szerinti, mérlegelési jogkört nem érintő, módosításának engedélyezése, jóváhagyása tárgyában.

2.5. A jegyző dönt az önkormányzat által nyújtott támogatások elszámolásának elfogadásáról, melyhez kikérheti a feladatkör szerint illetékes bizottság véleményét.

2.6. A jegyző dönt az önkormányzati rendezvények, testvérvárosi programok beszámolóinak, elszámolásainak elfogadásáról, melyhez kikérheti a feladatkör szerint illetékes bizottság véleményét.

3. **Gazdasági és Városrészek Fejlesztéséért Felelős Bizottságra átruházott hatáskör**

3.1. Elfogadja a szigetszentmiklósi Polgárőrség, a Szigetszentmiklósi Rendőrkapitányság és a Szigetszentmiklósi Hivatásos Tűzoltóparancsnokság éves tevékenységéről szóló beszámolót.

3.2. Dönthet a hatáskörébe tartozó, a költségvetésben meglévő keret terhére, az aszerinti, közbeszerzési értékhatárt el nem érő, szakterületéhez tartozó feladatokra vonatkozó beszerzés megindításáról.

4. **Pénzügyi Bizottságra átruházott hatáskör**

4.1. Dönt a helyi önkormányzatra vonatkozó belső ellenőrzési kézikönyv elfogadásáról,

4.2. Dönt a KIMIR és EGOMIR éves beszámolójának elfogadásáról.

4.3. Dönt a tárgyévi költségvetésben rendelkezésre álló képviselői keretek felhasználásáról, az alapítványi támogatások kivételével.

4.4. Jóváhagyja a polgármester éves szabadság ütemezését.

5. **Szociális és Egészségügyi Bizottságra átruházott hatáskör**

5.1. A Szociális és Egészségügyi Bizottság dönt

5.1.1. a Bursa Hungarica felsőoktatási önkormányzati ösztöndíj pályázati fordulójához való csatlakozásról, a beérkező pályázatok elbírálásáról,

5.1.2. a Szigetszentmiklós Egészséges Városért Közalapítvány által a szigetszentmiklósi rászoruló nyugdíjas lakosok részére nyújtott rekreációs üdülés megszervezéséhez és lebonyolításához szükséges kérdésekben. E minőségében javaslattételi jogkörrel rendelkezik a Közalapítvány felé.

5.1.3. az egészségügyi alapellátásban praktizáló háziorvosok, házi gyermekorvosok és fogorvosok helyettesítésre, tartós helyettesítésre vonatkozó egyedi kérelmeinek elbírálásáról,

5.1.4. a háziorvosi, gyermek háziorvosi és fogorvosi körzetek alap- és kiegészítő ellátásának biztosításáról, feladat-ellátási szerződés megkötéséről, az ellátás helyszínének kijelöléséről,

5.1.5. a területi alapellátás keretében biztosított orvosi ügyeleti és nappali sürgősségi ellátás biztosításáról,

5.1.6. a költségvetésben meglévő keret terhére a szünidei nyári gyermekétkeztetés biztosításáról,

5.1.7. a feladatköréhez tartozó közalapítványok éves beszámolójának elfogadásáról.

5.2. A Szociális és Egészségügyi Bizottság gyakorolja az önkormányzat egészségügyi és szociális, továbbá a gyermekvédelmi és gyermekjóléti intézményeire vonatkozó fenntartói jogköréből eredő jogosultságokat, kivételt képeznek ez alól a Mötv. 42. § 7. pontja alapján meghozott döntések, valamint az intézmények alapító okiratainak módosítása, a létszámigények elbírálása.

5.3. A Szociális és Egészségügyi Bizottság hagyja jóvá, illetve fogadja el

5.3.1. az Mötv. 42. § 7. pontjában foglaltak figyelembevételével az egészségügyi és szociális, továbbá a gyermekvédelmi és gyermekjóléti intézmények

5.3.1.1. szervezeti és működési szabályzatát,

5.3.1.2. házirendjét,

5.3.1.3. szakmai programját,

5.3.2. az egészségügyi és szociális önkormányzati intézmények, szervezetek, az önkormányzattal szerződéses jogviszonyban álló gazdasági társaságok tárgyévet megelőző évi tevékenységéről szóló tájékoztatóját, beszámolóját,

5.3.3. a feladatkörébe tartozó, a képviselő-testület által megkötött társulási megállapodások és ellátási szerződések teljesítéséről készült beszámolót, elszámolást,

5.3.4. a térítésköteles háziorvosi szabályzatot.

6. **Társadalmi Kapcsolatok Bizottságára átruházott hatáskör**

6.1. Dönt

6.1.1. az óvodai beiratkozás időpontjának meghatározásáról,

6.1.2. az óvodai felvételi körzethatárok meghatározásáról,

6.1.3. a helyi médiaszolgáltatókkal kötött szerződés felülvizsgálatáról, szükség esetén annak módosításáról, amennyiben az költségvetési keretet nem érint,

6.1.4. a közművelődési szervezetek, az önkormányzattal szerződéses jogviszonyban álló gazdasági társaságok tárgyévet megelőző évi tevékenységéről szóló tájékoztatók, beszámolók elfogadásáról.

6.2. Véleményezi

6.2.1. a Tankerületi Központ kérésére a magasabb vezetői pályázatokat,

6.2.2. az iskolai körzethatárokat.

6.3. Jóváhagyja, illetve elfogadja

6.3.1. az óvodák nevelési évről szóló beszámolóját,

6.3.2. az óvodai nevelési év indításáról szóló tájékoztatót,

6.3.3. az óvodai felvételekről szóló tájékoztatót,

6.3.4. az iskolákban létrejött intézményi tanácsok tárgyévi beszámolóját,

6.3.5. a közművelődési intézmények szervezeti és működési szabályzatát, házirendjét, szakmai programját,

6.3.6. a feladatköréhez tartozó feladat-ellátási szerződések teljesítéséről szóló beszámolót.

6.4. A tárgyévi költségvetésben rendelkezésre álló fedezet erejéig dönt

6.4.1. a kiemelkedő tanulmányi eredményt elérő és szociálisan rászoruló tanulók tanévi támogatási pályázatának kiírásáról és elbírálja a beérkező pályázatokat,

6.4.2. a szigetszentmiklósi 2. osztályos általános iskolás tanulók úszásoktatásáról és szállításáról,

6.4.3. a társadalmi- és sport szervezetek számára szóló pályázatok kiírásáról – a környezetvédelmi tárgykör kivételével -, a pályázat feltételrendszeréről, valamint az alapítványok kivételével a beérkezett pályázatok elbírálásáról. Dönt a támogatások elszámolási határidejének hosszabbításáról, eltérő célú felhasználásának engedélyezéséről,

6.4.4. pénzügyi ütemezés teljesítését is tartalmazó bérleti és szolgáltatási szerződés megkötéséről a város köznevelési intézményei részére filmvetítések, rendezvény helyszín vonatkozásában.

6.5. Gyakorolja az önkormányzat köznevelési és közművelődési intézményeire vonatkozó fenntartói vagy működtetői jogköréből eredő jogosultságokat, kivételt képeznek ez alól a Mötv. 42. § 7. pontja alapján meghozott döntések, valamint az intézmények alapító okiratainak módosítása, létszámigények elbírálása.

7. **Tulajdonosi és Környezetvédelmi Bizottság**

7.1. Kiírja a pályázatot a „Környezetvédelmi Alap” keretre, valamint az alapítványok kivételével elbírálja a beérkező pályázatokat. Dönt a támogatások elszámolási határidejének hosszabbításáról, eltérő célú felhasználásának engedélyezéséről.

7.2. Dönt a feladatköréhez tartozó közalapítványok éves beszámolójának elfogadásáról.

8. **Közbeszerzési Bizottságára átruházott hatáskör**

A Közbeszerzési Bizottság a mindenkor hatályos Közbeszerzési Szabályzatban meghatározott esetekben és módon – átruházott hatáskörben – gyakorolja a helyi önkormányzatot, mint ajánlatkérőt megillető jogokat és teljesíti annak kötelezettségeit.”